CELEX: 32015D1914
Language: et
Date: 2015-09-18 00:00:00
Title: Nõukogu otsus (EL) 2015/1914, 18. september 2015, terrorismi ennetamise Euroopa Nõukogu konventsiooni (CETS nr 196) lisaprotokollile Euroopa Liidu nimel allakirjutamise kohta

24.10.2015   
            
            
               ET
            
            
               Euroopa Liidu Teataja
            
            
               L 280/24
            
         NÕUKOGU OTSUS (EL) 2015/1914,
   18. september 2015,
   terrorismi ennetamise Euroopa Nõukogu konventsiooni (CETS nr 196) lisaprotokollile Euroopa Liidu nimel allakirjutamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 83 lõiget 1 koostoimes artikli 218 lõikega 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               1. aprillil 2015 andis nõukogu komisjonile loa avada läbirääkimised terrorismi ennetamise Euroopa Nõukogu konventsiooni (CETS nr 196) lisaprotokolli (edaspidi „lisaprotokoll”) üle.
            
         
               (2)
            
            
               19. mail 2015 võttis Euroopa Nõukogu ministrite komitee lisaprotokolli vastu. Lisaprotokolli eesmärk on hõlbustada ÜRO Julgeolekunõukogu resolutsiooni 2178(2014) (terroristidest välisvõitlejate kohta) rakendamist ja eelkõige sätestada kuritegudena teatavad selle resolutsiooni lõikes 6 nimetatud teod.
            
         
               (3)
            
            
               Ühine arusaam terroristidest välisvõitlejatega seotud kuritegudest ja ettevalmistavatest kuritegudest, mis võivad viia terroriaktide toimepanemiseni, aitaks muuta tõhusamaks liidu ja rahvusvahelise tasandi kriminaalõiguse valdkonna õigusaktid ning koostöö.
            
         
               (4)
            
            
               Nõukogu raamotsusega 2002/475/JSK (1) kehtestati liidu ühiseeskirjad terrorismivastase võitluse kohta. Lisaprotokoll võib mõjutada nimetatud ühiseeskirju või muuta nende kohaldamisala.
            
         
               (5)
            
            
               Lisaprotokollile tuleks seetõttu Euroopa Liidu nimel alla kirjutada liidu pädevusse kuuluvates küsimustes, kui lisaprotokoll võib mõjutada nimetatud ühiseeskirju või muuta nende kohaldamisala. Liikmesriigid säilitavad oma pädevuse, kui protokoll ei mõjuta ühiseeskirju ega muuda nende kohaldamisala.
            
         
               (6)
            
            
               Raamotsus 2002/475/JSK on Iirimaale siduv ja seepärast osaleb ta käesoleva otsuse vastuvõtmises.
            
         
               (7)
            
            
               Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt ja ilma et see piiraks kõnealuse protokolli artikli 4 kohaldamist, ei osale Ühendkuningriik käesoleva otsuse vastuvõtmises ning see ei ole tema suhtes siduv ega kohaldatav.
            
         
               (8)
            
            
               Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmises ning see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   Terrorismi ennetamise Euroopa Nõukogu konventsiooni (CETS nr 196) lisaprotokollile liidu pädevusse kuuluvates küsimustes Euroopa Liidu nimel allakirjutamiseks antakse luba, eeldusel et see sõlmitakse (2).
   Artikkel 2
   Nõukogu eesistujal on õigus määrata isik(ud), kes on volitatud Euroopa Liidu nimel lisaprotokollile alla kirjutama.
   Artikkel 3
   Käesolev otsus jõustub selle vastuvõtmisel. Seda kohaldatakse kooskõlas aluslepingutega.
   
      Brüssel, 18. september 2015
      
         
            Nõukogu nimel
         
         
            eesistuja
         
         C. DIESCHBOURG
      
   
   
      (1)  Nõukogu 13. juuni 2002. aasta raamotsus 2002/475/JSK terrorismivastase võitluse kohta (EÜT L 164, 22.6.2002, lk 3).
   
      (2)  Lisaprotokolli tekst avaldatakse koos selle sõlmimise otsusega.